CENTROLINK INFORMACINĖS SISTEMOS VEIKLOS DRAUDIMO PASLAUGŲ 
TECHNINĖ SPECIFIKACIJA

1. Pirkimo objektas.
1.1. Pirkimo objektas – Lietuvos banko valdomos mokėjimo informacinės sistemos CENTROlink (toliau – CENTROlink, Sistema) veiklos, Lietuvos banko tarnautojų, kurių profesinė veikla susijusi su CENTROlink, profesinės civilinės atsakomybės ir kibernetinių rizikų draudimas (toliau – CENTROlink sistemos draudimo paslaugos).
1.2. Draudimo paslaugos turi užtikrinti, kad Draudėjas būtų apsaugotas nuo trečiųjų asmenų reikalavimų bei patirtų nuostolių, susijusių su patvaria ir veiksminga CENTROlink veikla, darbuotojų profesine veikla ir kibernetiniais incidentais.
1.3. Objekto veiklos aprašymas - CENTROlink yra Lietuvos banko mokėjimo sistema, sudaranti galimybę prisijungti prie bendros mokėjimų eurais erdvės visiems Europos ekonominėje erdvėje licencijuotiems mokėjimo paslaugų teikėjams (MPT) – bankams, specializuotiems bankams, kredito unijoms, elektroninių pinigų įstaigoms ir mokėjimo įstaigoms. Sistemoje dalyvaujantiems MPT sudaromos galimybės teikti savo klientams visas SEPA mokėjimų paslaugas: kredito pervedimų, tiesioginio debeto pervedimų bei momentinių mokėjimų. Taip pat sistemos klientai gali naudotis ir kitomis papildomomis paslaugomis: Lietuvos banko pakaitinių identifikatorių paieškos paslauga, gavėjo patikros paslauga. CENTROlink sistemos veikla bei papildomų paslaugų veikimo tvarka reglamentuojama:
· Lietuvos banko mokėjimo sistemos CENTROlink veikimo taisyklėse, patvirtintose Lietuvos banko valdybos 2015 m. spalio 29 d. nutarimu Nr. 03-164 „Dėl Lietuvos banko mokėjimo sistemos CENTROlink veikimo taisyklių patvirtinimo“ (galiojanti aktuali suvestinė redakcija).
· Pakaitinių identifikatorių paieškos sistemos taisyklėse, patvirtintose Lietuvos banko valdybos 2018 m. spalio 4 d. nutarimu Nr. 03-180 "Dėl Pakaitinių identifikatorių paieškos sistemos taisyklių patvirtinimo" (galiojanti aktuali suvestinė redakcija).
· Lietuvos banko mokėjimo sistemos CENTROlink mokėjimo gavėjo patikros taisyklėse, patvirtintose Lietuvos banko valdybos 2025 m. rugpjūčio 26 d. nutarimu Nr. 03-123 "Dėl Lietuvos banko mokėjimo sistemos CENTROlink mokėjimo gavėjo patikros taisyklių patvirtinimo" (galiojanti aktuali suvestinė redakcija).

1.4. CENTROlink sistemos veiklos apžvalga:
1.4.1. Pagrindiniai rodikliai:

	Rodiklis
	2020 m.
	2021 m.
	2022 m.
	2023 m.
	2024 m.

	Mokėjimo paslaugų teikėjų skaičius
	136
	149
	148
	143
	138

	MPT iš skirtingų EEE šalių skaičius
	14
	18
	19
	19
	20

	Bendras mokėjimų skaičius, mln.
	95,2
	186,1
	276,3
	228,5
	294,6

	Bendra mokėjimų vertė, mlrd. Eur
	168,8
	358,2
	476,7
	456,2
	620,0



1.4.2. Didžiausia vieno mokėjimo vertė per pastaruosius 12 mėn.:
· išsiųsto – 150 mln. Eur;
· gauto – 88,8 mln. Eur.
1.4.3. Vidutinė vieno mokėjimo vertė per pastaruosius 12 mėn.: 2 105 Eur.
1.4.4. Darbuotojų skaičius, kurie dirba su CENTROlink sistema - 50, iš jų:
· Sistemos administratoriai;
· Klientų aptarnavimo specialistai;
· Analitikai;
· Integracijos specialistai;
· IT specialistai;
· Teisininkai;
· Vadovai;
· Ir kiti su sistemos veikla susiję darbuotojai.

2. Draudėjas. 
2.1. Draudėjas – Lietuvos bankas (Gedimino pr. 6, LT-01103, Vilnius).

3. Draudimo laikotarpis.
3.1. Draudimas privalo galioti 12 mėnesių nuo sutarties įsigaliojimo dienos.
3.2. Draudimo poliso galiojimo laikotarpis – nuo sutarties įsigaliojimo dienos iki dienos, kai sueina 12 mėnesių terminas.
3.3. Draudimo įsigaliojimo data – sutarties įsigaliojimo diena.
3.4. Draudikas privalo pateikti Draudėjui galiojantį draudimo polisą per 5 darbo dienas nuo sutarties įsigaliojimo dienos. Draudimo liudijimo (poliso) nuostatos neturi prieštarauti sutarties nuostatoms.
3.5. Retrospektyvinis draudimo laikotarpis – 2026 m. sausio 1 d. Retrospektyvinis draudimo laikotarpis neįskaičiuojamas į draudimo sutarties laikotarpį. 

4. Teritorija ir taikoma teisė.
4.1. Draudimo apsauga privalo galioti visame pasaulyje.
4.2. Taikoma teisė – Lietuvos Respublikos.

5. Draudimo rūšys ir sumos.
5.1. Bendra maksimali draudimo suma per draudimo poliso laikotarpį – 1 000 000 Eur (įskaitant išlaidas ir sąnaudas).
5.2. Profesinė civilinė atsakomybė – 1 000 000 Eur (bendra suma, įskaitant išlaidas ir sąnaudas).
5.3. Kibernetinių rizikų draudimas:
5.3.1. Išlaidos dėl kenkėjiškų kibernetinių veiksmų – 1 000 000 Eur (bendra suma, įskaitant išlaidas ir sąnaudas).
5.3.2. [bookmark: _Hlk211343700]CENTROlink sistemos ir duomenų atkūrimo išlaidos – 1 000 000 Eur (bendra suma, įskaitant išlaidas ir sąnaudas).
5.3.3. Reguliavimo institucijų tyrimai/baudos – 325 000 Eur (bendra suma, įskaitant išlaidas ir sąnaudas).
5.3.4. Telefoninis sukčiavimas – 125 000 Eur (bendra suma, įskaitant išlaidas ir sąnaudas).
5.4. Papildomi sublimitai:
5.4.1. Teismo posėdžių lankymo kompensacija – 175 000 Eur (bendra suma).
5.4.2. Krizių valdymo išlaidos – 325 000 Eur (bendra suma).
5.4.3. Skubios nuostolių mažinimo išlaidos – 175 000 Eur (bendra suma).
5.4.4. Ryšių su visuomene paslaugos – 175 000 Eur (bendra suma).


6. Franšizė (išskaita).
6.1. Draudžiamojo įvykio atveju taikoma fiksuota išskaita turi būti ne didesnė kaip:
6.1.1. Profesinė civilinė atsakomybė – 75 000 Eur.
6.1.2. Kibernetinių rizikų draudimas – 75 000 Eur.

7. Profesinės civilinės atsakomybės draudimas.
7.1. Draudikas privalo, laikydamasis šios sutarties sąlygų, apribojimų, išimčių ir nuostatų, apmokėti Draudėjo vardu atsakomybę bei bylinėjimosi išlaidas dėl bet kokio reikalavimo, susijusio su CENTROlink sistemos veikla bei darbuotojų profesine veikla, kuris pirmą kartą pareikštas ir apie kurį pranešta draudimo laikotarpiu. Draudimo apsauga taikoma reikalavimams, kylantiems dėl faktiškai ar tariamai įvykusio draudžiamojo įvykio:
7.1.1. Aplaidumo ar profesinės pareigos pažeidimo;
7.1.2. Klaidingos informacijos pateikimo ar klaidingo pateikimo dėl aplaidumo;
7.1.3. Pareigos rūpintis, konfidencialumo ar privatumo teisių pažeidimo;
7.1.4. [bookmark: _Hlk212537271]Duomenų saugumo pažeidimo, informacijos ar dokumentų praradimo, neteisėto atskleidimo, pakeitimo ar prieinamumo (pasiekiamumo) pažeidimo;
7.1.5. Intelektinės nuosavybės teisių pažeidimo;
7.1.6. Šmeižto ar įžeidimo;
7.1.7. Darbuotojų nesąžiningumo;
7.1.8. Paslaugų teikėjų aplaidžių veiksmų ar neveikimo, dėl kurių atsirado aukščiau nurodyti atvejai;
7.1.9. Civilinės atsakomybės (įskaitant atsakomybę, kylančią iš CENTROlink veiklos incidentų), kurie nėra išvardinti aukščiau paminėtuose punktuose.

8. Kibernetinių rizikų draudimas.
8.1. Draudikas privalo atlyginti nuostolius ir išlaidas kylančias dėl:
8.1.1. Kenkėjiškų kibernetinių veiksmų;
8.1.2. CENTROlink sistemos ir duomenų atkūrimo;
8.1.3. Reguliavimo institucijų tyrimų/baudų;
8.1.4. Telefoninio sukčiavimo.

9. Draudimo išmokos mokėjimo tvarka.
9.1. Draudikas draudimo išmoką privalo išmokėti ne vėliau kaip per 30 kalendorinių dienų nuo Draudėjo raštiško pranešimo apie draudžiamąjį įvykį gavimo dienos.

10. Draudimo sąlygos ir apribojimai.
10.1. Draudimo sąlygos ir apibrėžimai gali skirtis nuo šioje specifikacijoje nurodytų, tačiau alternatyvūs pasiūlymai negali būti siauresnės apimties.
10.2. Esant prieštaravimų tarp sutarties sąlygų ir patvirtintų Draudiko draudimo taisyklių nuostatų (pagal draudžiamąsias rūšis), vadovaujamasi sutarties nuostatomis. Sąlygoms, nenumatytoms sutartyje, taikomos atitinkamų draudimo taisyklių nuostatos.
10.3. Visi sutarties sąlygų neaiškumai aiškinami Draudėjo naudai.
10.4. Draudimo sutartis turi būti taikoma papildomai virš bet kurio kito galiojančio draudimo, kuriuo Draudėjas gali naudotis. Draudimo sutartis taip pat turi būti taikoma papildomai virš bet kurio kito galimo nuostolių atlyginimo, kuriuo gali naudotis Draudėjas.
10.5. Jeigu Draudikas ketina naudotis kitų Draudikų paslaugomis (perdraudimu ar bendru draudimu), prie pasiūlymo ir draudimo sutarties sąlygų privalo būti pridėtos pirminio Draudiko draudimo sutarties sąlygos. Tokiu atveju užtikrinama, kad pirminio Draudiko sąlygos būtų taikomos pilna apimtimi ir nebūtų siauresnės apimties negu šioje techninėje specifikacijoje nustatyti reikalavimai.
10.6. Draudėjas apie draudžiamąjį įvykį raštu informuoja Draudiką (Krizių valdymo specialistą) ne vėliau kaip per 3 darbo dienas, išskyrus atvejus, kai dėl objektyvių priežasčių Draudėjas neturi galimybės informuoti Draudiko. Draudėjas ir Draudikas perduoda vienas kitam visus dokumentus, įrodymus ar kitą su draudžiamuoju įvykiu susijusią informaciją neatkuriamai nuasmenintą, t. y. be jokių asmens duomenų. Nuasmeninimą užtikrina turinį teikiantis Draudikas / Draudėjas. 

11. Papildomos sąlygos.
11.1. Nepertraukiama apsauga - draudimo apsauga turi būti taikoma draudžiamiesiems įvykiams apie kuriuos pirmą kartą pranešta draudimo laikotarpiu, net jeigu jie kilo iš anksčiau žinomų aplinkybių, jeigu:
11.1.1. Draudimo apsauga buvo teikiama nepertraukiamai;
11.1.2. Apie tokias aplinkybes nebuvo pranešta pagal kitą draudimo sutartį;
11.1.3. Nepranešimas nebuvo tyčinis ar nesąžiningas.
11.2. Teismo posėdžių lankymo kompensacija – Draudikas privalo mokėti Draudėjui kompensaciją už kiekvieną dieną, kai darbuotojas, kurio profesinė veikla susijusi su CENTROlink, privalo dalyvauti teismo, arbitražo ar administracinio nagrinėjimo posėdyje kaip liudytojas dėl reikalavimo ar nuostolio:
11.2.1. bet kuriam darbuotojui – 250 Eur už dieną.
11.3. Krizės valdymo išlaidos – Draudikas privalo padengti išlaidas, įvykus duomenų saugumo pažeidimui vagystei, kenkėjiškam kibernetiniam veiksmui ar telefoniniam sukčiavimui.
11.4. Krizių valdymo specialistas – Draudiko paskirtas už sutarties vykdymą atsakingas asmuo.
11.5. Darbuotojų apsauga – Draudikas privalo taikyti draudimo apsaugą darbuotojui, kurio profesinė veikla susijusi su CENTROlink, tokia pat apimtimi kaip ir Draudėjui, jeigu:
11.5.1. Laikomasi visų draudimo sutarties sąlygų;
11.5.2. Nėra asmeninio finansinio intereso į reikalavimo rezultatus;
11.5.3. Nebuvo pasipelnyta iš veiksmų, sukėlusių reikalavimą.
11.6. Nuostolių mažinimas – Draudikas privalo padengti pagrįstas nuostolių mažinimo išlaidas, patirtas draudimo laikotarpiu, siekiant išvengti ar sumažinti galimo reikalavimo finansines pasekmes, jeigu šios išlaidos buvo iš anksto suderintos su Draudiku. Jei Draudėjas negali laiku gauti Draudiko raštiško sutikimo, kompensuojamos skubios nuostolių mažinimo išlaidos, neviršijančios atitinkamo sublimito.
11.7. Ryšių su visuomene paslaugos – Draudikas privalo padengti pagrįstas išlaidas ryšių su visuomene ir (arba) krizių komunikacijos konsultantų paslaugoms, kuriomis siekiama sumažinti žalą Draudėjo reputacijai.
11.8. Reguliavimo institucijų tyrimai – Draudikas turi padengti būtinas ir pagrįstas teisines išlaidas, patirtas ginant Draudėją reguliavimo institucijos atliekamame tyrime ar procese, jeigu Draudėjui privaloma atstovauti.

12. Apibrėžimai.
12.1. Draudikas privalo šias sąvokas suprasti, taikyti ir aiškinti taip, kaip jos apibrėžtos šiame skyriuje:
12.1.1. Atsakomybė – turtinė prievolė, kurią Draudėjas teisiškai privalo sumokėti pagal reikalavimą kaip: teismo ar kitos institucijos priteistus nuostolius, reguliuotojo ar arbitro sprendimu paskirtas sumas, su Draudiku iš anksto suderintus susitarimus.
12.1.2. CENTROlink sistema - Lietuvos banko mokėjimo sistema.
12.1.3. Darbo teisės pažeidimas – neteisėtas atleidimas, pažeminimas pareigose ar atsisakymas įdarbinti, diskriminacija darbe (atlyginimo, sąlygų, galimybių), seksualinis priekabiavimas, kiti neteisėti veiksmai ir darbo santykius reglamentuojančių Lietuvos Respublikos teisės aktų pažeidimai.
12.1.4. Darbuotojas - reiškia bet kurį asmenį, kuris yra arba buvo:
12.1.4.1. Lietuvos banko tarnautojas; arba
12.1.4.2. Trečiosios šalies atstovai, kuriuos Draudėjas samdo sutartiniais pagrindais; arba
12.1.4.3. Dalyvaujantis praktikos, stažuotės ar panašioje programoje su Draudėju,
kol toks asmuo buvo įdarbintas Draudėjo arba veikė jo pavedimu ir jo kontroliuojamas, vykdydamas veiklą, susijusią su CENTROlink sistemos veikla.
12.1.5. Draudėjas – juridinis asmuo, kuris sudaro draudimo sutartį su Draudiku ir turi teisę į draudimo apsaugą pagal jos sąlygas.
12.1.6. Draudikas – juridinis asmuo, kuris sudaro draudimo sutartį su Draudėju, prisiima draudimo riziką ir įsipareigoja mokėti draudimo išmoką, įvykus draudžiamajam įvykiui pagal sutarties sąlygas.
12.1.7. Draudimo laikotarpis – tai laikotarpis, kuriam galioja draudimo sutartis ir per kurį galioja draudimo apsauga, t. y. laikotarpis nuo sutarties įsigaliojimo iki jos pabaigos.
12.1.8. Draudimo įmoka – pinigų suma, kurią Draudėjas įsipareigoja sumokėti Draudikui už draudimo apsaugos suteikimą pagal sutarties sąlygas.
12.1.9. Draudimo įsigaliojimo data – tai data, nuo kurios pradedama taikyti draudimo apsauga pagal sutartį. Draudimo apsauga apima tik tuos veiksmus, įvykius, klaidas ar neveikimus, kurie įvyko ar buvo padaryti nuo šios datos.
12.1.10. Draudimo išmoka – pinigų suma, kurią Draudikas moka, įvykus draudžiamajam įvykiui, pagal sutarties sąlygas.
12.1.11. Duomenys ir dokumentai – duomenys ir dokumentai, fizine ar elektronine forma, priklausantys Draudėjui arba už kuriuos jis yra teisiškai atsakingas. Įtraukiami asmens duomenys, konfidenciali ir teisiškai saugoma informacija.
12.1.12. Duomenų saugumo pažeidimas – bet koks duomenų, įskaitant, asmens duomenų, saugumo pažeidimas ir (ar) dokumentų praradimas, netinkamas naudojimas, vagystė, neteisėtas paviešinimas, pakeitimas, sugadinimas ar sunaikinimas.
12.1.13. Intelektinės nuosavybės teisės – autorių teisės, prekių ženklai, dizainai, pavadinimai, šūkiai, komerciniai vardai, domenų vardai, moralines teisės. Neapima patentų ar komercinių paslapčių.
12.1.14. Išlaidos ir sąnaudos – būtinos ir pagrįstos teisinės išlaidos, patirtos tiriant, ginant ar sprendžiant reikalavimą ar nuostolį.
12.1.15. Kenkėjiškas veiksmas – veika, sukėlusi kibernetinį incidentą.
12.1.16. Kibernetinis incidentas – įvykis, dėl kurio kyla pavojus saugomų, perduodamų arba tvarkomų duomenų arba paslaugų, teikiamų arba prieinamų per tinklų ir informacines sistemas, prieinamumui, autentiškumui, vientisumui arba konfidencialumui.
12.1.17. Kompiuterinė sistema – bet kokia informacinių ir (ar) ryšių technologijų sistema, įrenginys ar įrangą, įskaitant programinę įrangą ir joje saugomus duomenis.
12.1.18. Kompiuterinis virusas – bet kokia kenkėjiška programinė įranga arba kenkėjiška kodinė programa.
12.1.19. Krizės valdymo išlaidos – išlaidos, patirtos Krizių valdymo specialisto, teikiant paslaugas Draudėjui, kurias jis privalo patvirtinti išankstiniu raštišku sutikimu, įskaitant:
12.1.19.1. Draudėjo konsultavimą dėl incidento reagavimo per 24/7 pagalbos liniją;
12.1.19.2. Techninę pagalbą, siekiant nustatyti pažeidimo šaltinį, mastą ir pobūdį;
12.1.19.3. Konsultacijas teisės, reguliavimo ir atitikties klausimais;
12.1.19.4. Teisinių reikalavimų vykdymą, įskaitant:
12.1.19.4.1. Trečiųjų šalių ir (ar) darbuotojų informavimą apie faktinį ar įtariamą pažeidimą;
12.1.19.4.2. Kredito stebėsenos, tapatybės vagystės prevencijos ir (ar) kitų panašių paslaugų užtikrinimą iki 12 mėnesių;
12.1.19.5. Pranešimą trečiosioms šalims apie faktinį ar įtariamą pažeidimą, kai toks pranešimas nėra teisiškai privalomas, tačiau būtinas siekiant sumažinti žalą Draudėjo reputacijai.
12.1.20. Krizių valdymo specialistas – Draudiko paskirtas subjektas, atsakingas už krizių valdymo paslaugas.
12.1.21. CENTROlink veiklos incidentas – klaida ar neveikimas, susijęs su CENTROlink sistemos prieiga, naudojimu ar veikimu, arba jos visišku ar daliniu neveikimu, kai tai susiję su CENTROlink paslaugų teikimu ar sutrikimu, bet nesusiję su kenkėjiška veikla.
12.1.22. Neteisėtas veiksmas – bet koks faktinis ar tariamas veiksmas, klaida ar neveikimas, pareigos, pasitikėjimo ar įstatyme nustatytos pareigos pažeidimas, įgaliojimų viršijimas ar darbo teisės pažeidimas.
12.1.23. Nuostolis – Draudikas privalo laikyti nuostoliu bet kokią tiesioginę finansinę žalą.
12.1.24. Nuostolių mažinimo išlaidos – papildomos išorinės išlaidos, kurias Draudėjas patiria gavęs išankstinį Draudiko raštišką sutikimą, siekdamas išvengti ar sumažinti galimo reikalavimo finansines pasekmes.
12.1.25. Nusikalstamas turtas – pinigai, turtas ar bet kokia nauda, gauta iš nusikalstamos veikos ar su ja susijusi.
12.1.26. Nusikalstama veika – elgesys, kuris sudaro ar sudarytų nusikaltimą (nusižengimą) bet kurioje pasaulio jurisdikcijoje.
12.1.27. Paslaugų teikėjas – trečioji šalis, kurią Draudėjas samdo paslaugoms teikti.
12.1.28. Pinigų plovimas – veikla, kuria siekiama nuslėpti ar įteisinti nusikalstamu būdu gauto turto kilmę, įskaitant jo slėpimą, konvertavimą, perdavimą ar naudojimą.
12.1.29. Reguliavimo institucija – institucija ar įstaiga, turinti įgaliojimus prižiūrėti, tirti ar užtikrinti įstatymų, reglamentų ar duomenų (įskaitant asmens duomenų) apsaugos politikos ir nuostatų laikymąsi, įskaitant, bet neapsiribojant, Nacionaliniu kibernetinio saugumo centru, Lietuvos policija ir Valstybine duomenų apsaugos inspekcija.
12.1.30. Reikalavimas – reiškia rašytinį reikalavimą ar pretenzijos formą, raštą, šaukimą, arbitražo procedūrą ar kitą bet kokio pobūdžio civilinį prašymą, įskaitant bet kokį priešpriešinį ieškinį ar priešieškinį dėl kompensacijos ar žalos atlyginimo arba trečiosios šalies teisės pareiškimą.
12.1.31. Sistemų ir duomenų atkūrimo išlaidos – išlaidos, reikalingos patvariai ir veiksmingai CENTROlink sistemos veiklai atkurti pakeisti, perkurti ar atstatyti.
12.1.32. Skubios nuostolių mažinimo išlaidos – nuostolių mažinimo išlaidos, kurias Draudėjas patiria, kai, padaręs visas pagrįstas pastangas, negali susisiekti su Draudiku dėl išankstinio raštiško sutikimo gavimo.
12.1.33. Telefoninis sukčiavimas – neteisėtas įsiskverbimas į telefono sistemą, sukeliantis neteisėtas ar netikėtas skambučių išlaidas.
12.1.34. Vagystė – pinigų, turto ar finansinių priemonių pasisavinimas ar neteisėtas naudojimas, įvykdytas elektroninėmis priemonėmis arba kitais būdais.

13. Nuasmeninimo reikalavimas.

13.1. Paslaugų teikimo metu Draudėjas ir Draudikas perduoda vienas kitam visus dokumentus, įrodymus, informaciją ar kitą turinį tik neatkuriamai nuasmenintą, t. y. be jokių asmens duomenų. Nuasmeninimą užtikrina bei už jo tinkamumą atsako turinį konkrečioje situacijoje pateikiantis Draudikas arba Draudėjas.

